google/wiki40b huggingface dataset:
כשל המהמר

כשל המהמר, הידוע גם בשם כשל מונטה קרלו, היא התפיסה השגויה על פיה אם משהו קורה בתדירות גבוהה יחסית לתדירות הרגילה בפרק זמן נתון, אזי בעתיד הוא יקרה בתדירות נמוכה יותר (או להפך - אירוע שקורה פעמים מועטות ביחס לבדרך כלל, יקרה בעתיד בתדירות גבוהה יותר). במצבים שבהם התוצאה הנצפית היא אקראית ומורכבת מניסויים בלתי תלויים של תהליך אקראי (סטוכסטי), תפיסה זו מוטעית. כשל לוגי זה עשוי להתעורר במצבים רבים, אך הוא קשור באופן הדוק להימורים, שם הוא נפוץ בקרב שחקנים לא מנוסים. 
המונח "כשל מונטה קרלו" נטבע לאור אחת הדוגמאות המוכרות ביותר של התופעה, אשר התרחשה בקזינו של מונטה קרלו בשנת 1913.
מכונה גם "שיטת ד'אלמבר" על שמו של המתמטיקאי ז'אן לה רון ד'אלמבר.

הסבר

כשל המהמר, לפי לודוויג פון מיזס, מבוסס על אי-הבנה נפוצה ביחס לכללי ההסתברות, שבה מבלבלים בין ההסתברות הכללית במחלקה מסוימת של אירועים, לבין ההסתברות למקרה מסוים בתוך המחלקה. ספציפית, כשל המהמר כולל הנחה שישנה הסתברות רבה יותר להתרחשות אירוע אקראי משום שהוא לא אירע משך זמן רב, או שישנה הסתברות קטנה יותר לחזרה של אירוע אם הוא התרחש פעמים מספר ברצף. 
ניתן לאייר את הכשל באמצעות בחינת ההסתברות בהטלת מטבע. ברור כי בהטלה הראשונה ישנה הסתברות של חמישים אחוז שהמטבע יפול על צד ה"עץ" או על צד ה"פלי". ברור גם כי ההסתברות שהמטבע יפול עשר פעמים רצופות על צד הפלי קטנה הרבה יותר (1:1024). 
הכשל טמון בהנחה ההגיונית, כביכול, שנפילת המטבע על צד הפלי בהטלה הראשונה מקטינה את הסיכוי, שהוא ייפול על פלי גם בפעם השנייה, מחמישים אחוז לעשרים וחמישה אחוז. בפועל, הסיכוי נותר חמישים אחוז ביחס לכל הטלה בנפרד, משום ש"למטבע אין זיכרון" וכל הטלה היא אירוע נפרד שאינו תלוי בקודמו (עצמאות סטטיסטית). תכונה הסתברותית זו מכונה חוסר זיכרון. רק ההסתברות מראש להיווצרות רצף של אירועים כאלו הולכת וקטנה בהתאם למספר האירועים העתידים להתרחש. מסיבה זו, החשיבה של מהמרים על רצף אירועים כ"רצף ניצחונות" או "רצף של מזל" היא כשל לוגי. 
כשל אחר המעוגן בכשל המהמר והאופייני לחשיבתם של מהמרים הוא הסברה שאם התרחשות מסוימת חזרה על עצמה מספר פעמים, הסיכויים קטנים שהיא תשנה. לדוגמה: אם המטבע הוטל כך וכך פעמים והתוצאה הייתה ארבע פעמים פלי ברציפות, הסיכוי לפלי בפעם החמישית קטן יותר. כשל דומה הוא הניסיון לבנות תוכנית הימורים המבוססת על חזרה על אותו הימור תוך הכפלת סכום ההימור. לדוגמה: ליד גלגל הרולטה שמים שקל אחד על אדום, אם מפסידים, שמים שני שקלים על אדום, ואז ארבעה שקלים, וכן הלאה, עד שזוכים (מרטינגל) שיטה זו עובדת רק אם הסכום העומד לרשות המהמר אינו מוגבל. במציאות, תוחלת הרווח אינה משתנה.

כשל הלוטו

זן משנה של כשל המהמר, המכונה לעיתים כשל הלוטו, הוא הנטייה לטעון כי הייתה הסתברות גבוהה או אפילו בלתי נמנעות לאירוע מן העבר, פשוט משום שהוא אירע בפועל.
ראול בובאדייה

קריירת מועדונים

בובאדייה התחיל את הקריירה שלו בריבר פלייט בקיץ 2006 הושאל לקונקורדיה בזל ובכך התחיל את הקריירה האירופאית שלו. כבר בעונתו הראשונה הוא הבקיע 18 שערים ב-28 משחקי ליגה וסיים שלישי בטבלת מלכי השערים של ליגה. מאמן הקבוצה דאז מוראט יאקין הצטרף בסוף העונה לגראסהופרס ציריך ובובאדייה הלך יחד איתו. את העונת 2007/2008 הוא סיים כסגן המלך השערים של הליגה והיה מועמד לשחקן העונה.
ב-11 ביוני 2009 חתם בבורוסיה מנשנגלדבך תמורת 4.2 מיליון אירו. בינואר 2011 הושאל לאריס סלוניקי. לאחר שלא הצליח להתביע את חותמו בגרמניה, הוא חזר בקיץ 2012 לשווייץ כאשר חתם ביאנג בויז ברן. ב-3 בינואר 2013, חתם בפ.צ. בזל ל-4 וחצי שנים.
ב-1 באפריל 2013 ערך את הופעת הבכורה שלו בבזל בניצחון 0-4 נגד לוצרן. ב-1 ביוני 2013 הבקיע את שער הבכורה שלו בניצחון 0-1 נגד סנט גאלן. בסיום העונה זכה עם בזל באליפות והגיע איתה לגמר הגביע השווייצרי.
בקיץ 2013 הסתבך בעבירות תנועה ובזל החליטה למכור את השחקן וב-15 באוגוסט 2013, חזר לגרמניה כאשר חתם באאוגסבורג ל-3 שנים. ב-17 באוגוסט 2017 חזר לבורוסיה מנשנגלדבך וחתם לשנתיים. ב-11 ביוני 2018 חזר לאחר 11 שנה לארגנטינה וחתם לעונה אחת בארחנטינוס ג'וניורס.

קריירה בינלאומית

בפברואר 2015 בובאדייה התחיל בתהליך קבלת אזרחות פרגוואית מאחר שנולד להורים פרגוואים. ב-11 במרץ 2015 זומן לראשונה לסגל נבחרת פרגוואי, וב-27 במרץ 2015 ערך את הופעת הבכורה שלו בנבחרת בתיקו 0-0 נגד קוסטה ריקה.
הרמוניות ספריות

פאזת קונדון-שורטלי

מקור אחד לבלבול בהגדרה של הרמוניות ספריות עוסק בפקטור פאזה של ᵐ‏(1-) שבדרך כלל קוראים לו "פאזת קונדון-שורטלי" (Condon-Shortley) בספרות העוסקת במכניקת הקוונטים. בקרב החוקרים העוסקים בפיזיקה קוונטית, ישנה פרקטיקה נפוצה או לכלול את הפאזה בהגדרת פונקציות לז'נדר הנלווים, או לבלוע אותה בהגדרה של ההרמוניות הספריות. אין דרישה להשתמש בפאזת קונדון-שורטלי בהגדרת ההרמוניות הספריות, אך כלילתה יכולה לפשט מספר פעולות קוונטיות, ובפרט העלאה והורדה של אופרטורי תנע זוויתי. חוקרים העוסקים בגאודזות ומגנטיות לא כוללות את פאזת קונדון-שורטלי בהגדרות שלהם עבור הרמוניות ספריות.

פיתוח בהרמוניות ספריות

ההרמוניות הספריות הן אוסף שלם ואורתוגונלי של פונקציות ובכך פורשות מרחב וקטורי באופן אנלוגי לוקטורי בסיס ליניארי. על ספירת היחידה, כל פונקציה אינטגרבילית בריבוע ניתן לפתח כצירוף ליניארי של הרמוניות ספריות:
פיתוח זה מדויק כל עוד  הולך לאינסוף. שגיאות קטיעה יצוצו אם נקטע את הטור האינסופי ונהפוך אותו לסכום עד  סופי כלשהו. את מקדמי הפיתוח ניתן לחשב על ידי כפילת הטור בצמוד המרוכב של הרמוניה ספרית ולבצע אינטגרציה על זווית מרחבית , תוך ניצול יחסי האורתוגונליות בין הפונקציות. עבור הנרמול האורתונורמלי, מקבלים:
ניתן להשתמש באוסף חלופי של הרמוניות ספריות, שהן פונקציות ממשיות, בעזרת ההגדרה הבאה:
כאשר  הוא קבוע הנירמול של הפונקציה עבור  ו-. לפונקציות אלה יש את תכונות הנרמול כמו של ההרמוניות הספריות המרוכבות. בסימונים אלה, ניתן לפתח כל פונקציה ממשית אינטגרבילית בריבוע כטור אינסופי של הרמוניות ספריות ממשיות:
ראו גם רשימת הרמוניות ספריות ממשיות עד ל-l = 5. פונקציות אלה נבדלות בפאזה של (-1)ᵐ מאלה הניתנות בערך זה.

הכללות

ניתן לראות את ההרמוניות הספריות כהצגה של חבורת הסימטריה של הסיבובים סביב נקודה (SO(3)) או החבורה עם האלגברה הזהה לה SU(2). ככאלה, חבורות אלה תופסות את הסימטריה של ספירה דו-ממדית. כל סט של הרמוניות ספריות עם l נתון ממפות את החבורה להצגה אי-פריקה (irreducible representation) של SO(3).
בנוסף לכך, הספירה הדו-ממדית שקולה לספירת רימן. קבוצת הסימטריות השלמה של ספירת רימן מתוארת על ידי חבורת העתקות מביוס , שהיא איזומורפית כחבורת לי ממשית לחבורת לורנץ. האנלוג עבור ההרמוניות ספריות עבור חבורת לורנץ הם טורים היפרגאומטריים; ואכן, ניתן לבטא את ההרמוניות הספריות במונחים של טורים היפרגאומטריים, כשם ש-SO(3) היא תת-חבורה של PSL(2,C).
באופן כללי יותר, טורים היפרגאומטריים ניתנים להכללה כדי לתאר את הסימטריה של כל מרחב סימטרי. בפרט, טורים היפרגאומטריים ניתנים לפיתוח עבור כל חבורת לי.
יעקב (ז'אקי) ספרא

יעקב (ז'אקי) אלי ספרא (בצרפתית: Jacqui Jacob Eli Safra) הוא איש עסקים ומשקיע יהודי, בן למשפחת הבנקאים היהודית ספרא, שמוצאה בעיר חלב בסוריה. הבעלים ויושב ראש מועצת המנהלים של אנציקלופדיה בריטניקה. ספרא עוסק גם בקולנוע - שיחק והפיק מספר סרטים.

ביוגרפיה

נולד ככל הנראה בסוף שנות ה-60, בנו של ג'וזף ספרא ואחיינו של אדמונד ספרא. כנער, ספרא נהג לעיין בדפי אנציקלופדיית בריטניקה שהעלו אבק בספריית משפחתו. מאוחר יותר, בשנת 1996, רכש את האנציקלופדיה תמורת 130 מיליון דולר כהשקעה כלכלית, אך גם ממניע אלטרואיסטי. לאחר הרכישה הוריד את מחיר תקליטור האנציקלופדיה מ-1,200 דולר ל-300, פיטר את 500 אנשי המכירות ספרים בחברה, ושכר במקומם מומחים ידועים בתחום ההוצאה לאור והתכנות. ספרא בוגר בית הספר וורטון למנהל עסקים של אוניברסיטת פנסילבניה.]
בין יתר השקעותיו ניתן למנות את המרכז לטכנולוגיה חינוכית (מט"ח), מילון מרים-ובסטר וכרמי ספרינג מאונטיין - אחוזה גדולה לגידול גפנים ליין הנמצאת בסנט הלנה שבקליפורניה. למרות פעילותו הכלכלית הענפה, ספרא שומר על פרופיל ציבורי נמוך ופרטיו הביוגרפיים כמו גם פעילותו העסקית לוטים בערפל.
מתגורר בז'נבה, שווייץ, ומבקר מספר פעמים בשנה בביתו בארצות הברית. בשנת 1987 רכש יחד עם חברתו לחיים ג'ין דומאניאן בית מידות באפר איסט סייד במנהטן בכ-7 מיליון דולר, אותו מכרו ב-2005 תמורת 50 מיליון דולר. לזוג בתים באירלנד, צרפת ושווייץ, ונכסים שונים בניו יורק. הם מנהלים את עסקיהם המשותפים תחת חברה בשם "Global Pursuits".

קולנוע

תחת שם הבמה J.E. Beaucaire, גילם ספרא תפקידי משנה בשלושה סרטים. בנוסף מימן שמונה סרטים של וודי אלן על ידי חברת הפקה בשם סרטי סוויטלנד, שהפעיל יחד עם בת-זוגו ג'ין דומאניאן, שהייתה חברה טובה של אלן.
במאי 2001 הגיש אלן תביעה נגד הזוג, ובמסגרתה דרש 12 מיליון דולר שלטענתו הגיעו לו אך נגזלו ממנו בחסות דיווחים פיננסיים לא מדויקים. הצדדים הגיעו להסדר חסוי מחוץ לכותלי בית המשפט וההליכים הופסקו.
ישי מנוחין

ישי שמואל מנוחין (נולד ברחובות ב-7 באפריל 1958) הוא פעיל זכויות אדם, מרצה ופעיל והוגה פוליטי ישראלי, היה מנכ"ל הוועד הציבורי נגד עינויים בישראל, יו"ר הסניף הישראלי של אמנסטי אינטרנשיונל ופעיל בתנועת יש גבול. היה מועמד ברשימת מפלגת חד"ש בבחירות לכנסת שנערכו בשנת 2006.

ביוגרפיה

נולד ברחובות כבן הבכור מבין חמישה ילדים לנזר מנוחין, יליד ארגנטינה, ולרחל לבית פייקס, ילידת הארץ. אחיה של אמו הוא סגן-אלוף מיכאל פייקס, שנהרג במלחמת ששת הימים, ובן דודו הוא יונתן פייקס שנהרג במלחמת יום הכיפורים. בנוסף מצד אמו הוא צאצא של בתיה מקוב, ממקימות רחובות, ושל בנה יהונתן מפרשת מקוב, כמו גם של פייבל כהנוב, מראשוני העלייה הראשונה ונכדו של הרב משה נחמיה כהניו.
מנוחין שירת בצה"ל בחטיבת הצנחנים והגיע במהלך שירותו הצבאי לדרגת רב-סרן. בעת מלחמת לבנון הראשונה סירב להתייצב לשרות מילואים במלחמה אותה הגדיר כמלחמת ברירה אנטי-דמוקרטית, ונידון ל-35 ימי מחבוש בכלא 6. בשנים שחלפו מאז עוסק מנוחין בחינוך ציבורי למחויבות לדמוקרטיה, בארגון פעילות נגד הנוכחות הישראלית בשטחים המהווה לתפישתו כיבוש ודיכוי של האוכלוסייה הפלסטינית, בארגון הפגנות מול בתי כלא שבהם כלואים סרבני שרות, בתמיכה כלכלית באסירים, ובגיוס תמיכה בינלאומית בסרבנים. מנוחין שימש משנת 1982 ועד 2007 כדובר תנועת יש גבול. 
משנת 1994 עד 1998 מנוחין ריכז את פעולתה של "הקואליציה לחופש המידע", קואליציה של עשרות ארגוני חברה אזרחית שיזמו, ניסחו ונאבקו יחדיו לשם חקיקת חוק חופש מידע בישראל. פעולות ארגוני הקואליציה הובילו לכך שבשנת 1998 נחקק החוק אותו יזמו, חוק חופש המידע. חוק זה הגדיר מחדש את המידע הציבורי, כרכוש הכלל שנמצא בידי מוסדות השלטון כנאמנים, ושינה באופן מהותי את מערכת היחסים שבין מוסדות השלטון והאזרחים.
מאז תחילת האינתיפאדה השנייה, החל מנוחין לפעול נגד הפרות של זכויות אדם, לתפישתו, בשטחים. בין היתר, אספה תנועת יש גבול ראיות לכאורה נגד פוליטיקאים וקציני צה"ל שלקחו חלק בתכנון חיסולו של סאלח שחאדה בעזה ביולי 2002, שבוצע באמצעות הפצצת ביתו, פעולה בה נהרגו 15 אזרחים ועשרות נפצעו. מטרת איסוף הראיות הייתה להביא לחקירת הפגיעה באזרחים, ובמידה שתתברר אי-חוקיות הפעולה, להביא להעמדתם לדין בלקיחת חלק בתכנון וביצוע פשעי מלחמה בבתי משפט בארץ. כישלון המאבק המשפטי בארץ הביא ארגוני זכויות אדם בעולם, ובעיקר ארגונים פלסטיניים, לטעון כי במדינת ישראל לא ניתן לחקור ולשפוט מי שנחשבים לדעתם כפושעי מלחמה, ולהגשת תביעה וצו מעצר בבריטניה נגד האלוף במילואים דורון אלמוג, ששימש כאלוף פיקוד הדרום בעת הריגתו של שחאדה. כך גם הוגשו תביעות דומות נגד הרמטכ"ל לשעבר משה יעלון, וראש השב"כ לשעבר אבי דיכטר.
בין השנים 2004 ל-2007 מנוחין יזם וקידם את פרויקט הסחר ההוגן שאוקספם ג'. בי. הביאו לארץ. פרויקט זה היה הקמפיין המאורגן הראשון לקידום סחר הוגן במרחב הציבורי בישראל.
בין השנים 2008 ל-2015 מנוחין היה מנהל הוועד הציבורי נגד עינויים בישראל. במסגרת תפקידו הוביל מנוחין את הוועד לקדם את העבודה בנושא אלימות משטרתית כנגד מפגינים, וכן יזם בשנת 2009 את "נשף היועץ המשפטי והסוכן החשאי".
מאז שנת 2015 מנוחין מרכז את עבודת MAZON - A Jewish Response To Hunger בישראל. כמו כן, מאז שנת 2005 משמש מנוחין כעורך הראשי של ספרי נובמבר.
מנוחין לימד מחשבה מדינית במחלקה למדע המדינה באוניברסיטה העברית בירושלים וכיום מלמד במחלקה לעבודה סוציאלית באוניברסיטת בן-גוריון.  
מנוחין קיבל פרס על שם אוסקר רומרו בשנת 2003 על מחויבותו לאמת ולצדק.
תפנית עלילתית

תפנית עלילתית היא שינוי בכיוון הצפוי שאליו מתקדמת העלילה הנרטיבית של ספר, סרט, סדרת טלוויזיה, רומן, קומיקס או כל יצירה בדיונית אחרת. השימוש בטכניקה ספרותית זו נפוץ, על מנת לשמור עניין בקרב קהל הקוראים או הצופים, אשר בדרך כלל מופתע מהתפנית שבעלילה. לעיתים, קיימים רמזים מטרימים, באמצעותם חלק מהקהל חוזה את התפנית המתקרבת, בעוד השאר מופתע ממנה ועשוי להבחין ברמזים רק בקריאה או צפייה מחודשת.
תפנית עלילתית המתרחשת לקראת סוף הסיפור ומשנה בדיעבד את תפישת הקהל כלפי העלילה או הדמויות מכונה "טוויסט הסיום".
טכניקה נפוצה לערעור ציפיות הקהל היא "גיבור שווא", דמות המוצגת בתחילת הסיפור כאילו היא הדמות הראשית, ואז היפטרות ממנה, בדרך כלל על ידי הריגתה. הסרט "פסיכו" של אלפרד היצ'קוק משתמש בטכניקה זו.
סיון בסקין

ביוגרפיה

סיון בסקין נולדה בווילנה שבליטא הסובייטית בשנת 1976. ב-28 באוגוסט 1990 עלתה לישראל והתגוררה בקיבוץ עין כרמל. מאוחר יותר עברה לקריות ומשם לחיפה. למדה אמנות פלסטית ושירתה כמדריכה בממר"ם. סיימה לימודי תואר ראשון בכלכלה בטכניון. מאז שנת 2002 היא מתגוררת בתל אביב ועובדת כמנתחת מערכות מידע.
בתחילה פרסמה את שירתה באתר "במה חדשה" ובכתב העת האינטרנטי "דג אנונימי?". בהמשך התפרסמו שיריה ותרגומיה בכתבי העת "הו!", "שבו" ו"הליקון". שיריה של בסקין זכו לתהודה רבה ולשבחי המבקרים מנחם בן וניסים קלדרון. אריאל הירשפלד התקומם על כך, ובמאמר ב"הארץ" שפורסם בפברואר 2006 תקף את שירתה של בסקין. במאמר תשובה, שפורסם אף הוא ב"הארץ", כינה דורי מנור, עורך כתב העת "הו!", את בסקין "משוררת עצומה". שני המאמרים לא עסקו בבסקין בלבד, אלא בנטיית יוצרי כתב העת "הו!" כמו גם נטייתה של בסקין לכתוב בחרוז ובמשקל, ולא בחרוז החופשי, המקובל כיום בשירה העברית.
בסקין משמשת כיום חברת מערכת בכתב העת הספרותי "הו!". בשנת 2006 יצא לאור ספר שיריה הראשון, "יצירה ווקאלית ליהודי, דג ומקהלה", בעריכת דורי מנור, ובשנת 2011 יצא לאור ספר שיריה השני, "מסעו של יונה", הכולל לצד שירים מקוריים גם תרגומים לשיריה של מרינה צבטייבה. ב-2017 יצא לאור ספרה "אחותי יהונתן" בהוצאת הקיבוץ המאוחד, אף הוא בעריכת דורי מנור. כן תרגמה יצירות פרוזה ושירה של סרגיי דובלטוב, יוסף ברודסקי, ניקולאי גומילוב, ולימיר חלבניקוב ועוד.
ג'ונסון סיטי

היסטוריה

ב-1856 אדם בשם הנרי ג'ונסון הקים תחנת רכבת באזור וקרא לה "ג'ונסון'ס דיפו" (Johnson's Depot), אשר הפכה תוך שנים ספורות למרכז רכבות אזורי. בהדרגה החלה להיווצר התיישבות סביב העיירה.
בתקופת מלחמת האזרחים האמריקנית שם ההתיישבות שונה להיינסוויל למשך זמן קצר, כהוקרה ללנדון קרטר היינס, שהיה סנאטור מטעם טנסי בסנאט של קונפדרציית המדינות של אמריקה. לאחר המלחמה השם שונה לג'ונסון סיטי, שנוסדה רשמית ב-1869, והנרי ג'ונסון הפך לראש העיר הראשון שלה. העיר פרחה וגדלה ב-20 השנים שלאחר מכן.
במהלך תקופת היובש, בעיקר בשנות ה-20 של המאה ה-20, ג'ונסון סיטי הייתה מרכז אזורי גדול של הרשת של אל קפונה להפצת משקאות חריפים בניגוד לחוק.

חינוך

בעיר נמצאים מספר מוסדות להשכלה גבוהה, בהם אוניברסיטת המדינה מזרח טנסי.

תחבורה

את אזור משולש הערים משרת נמל התעופה האזורי משולש הערים, הנמצא בבלונטוויל.
העיר נמצאת על מסלול כביש בין-מדינתי 26, המקשר בין צ'ארלסטון בקרוליינה הדרומית ובין קינגספורט.
יוהאן גיאורג פיזנדל

חייו

פיזנדל נולד בקאדולצבורג, עיר קטנה סמוך לנירנברג. אביו, סימון פיזנדל, כיהן כמנצח המקהלה ונגן העוגב בכנסייה המקומית. כשמלאו לו תשע הצטרף יוהאן גיאורג למקהלת החצר באנסבך. המנהל המוזיקלי שם היה הזמר הווירטואוז פרנצ'סקו אנטוניו פיסטוקי והכנר הראשי היה הכנר והמלחין הנודע ג'וזפה טורלי. הסברה היא, שפיזנדל למד כינור אצל טורלי. אחרי שהתחלף קולו, התקבל פיזנדל ככנר בתזמורת החצר, אבל ב[-[1709]] עזב את דרזדן ועבר ללייפציג להמשיך בלימודי המוזיקה.
בדרכו ללייפציג, פגש את יוהאן סבסטיאן באך בויימר ולאחר הגיעו לשם, הוצג לפני גאורג פיליפ טלמן. פיזנדל היה חבר נלהב באגודת הסטודנטים "קולגיום מוזיקום" שייסד טלמן והשניים היו לידידים קרובים. ב-1711, אחרי הופעה בדרמשטדט, הוצע לפיזנדל מקום בתזמורת החצר בעיר, אך הוא דחה את ההצעה.
בשנה שלאחריה תקבל לתזמורת החצר בדרזדן. הוא נשאר בתזמורת דרזדן עד סוף חייו, אם כי נלווה אל אדונו החדש, נסיך הכתר, במסע באירופה, שבמהלכו ביקר בוונציה את אנטוניו ויוואלדי (שכמה מיצירותיו לכינור כבר ניגן).
בסביבות 1718 החל פיזנדל ללמוד הלחנה אצל יוהאן דויד הייניכן. ב-1728 התמנה לכנר ראשי של תזמורת החצר בדרזדן.
בין תלמידיו של פיזנדל היו פרנץ בנדה ויוהאן גוטליב גראון, והוא היה גם ידיד קרוב של יאן דיסמאס זלנקה, שכמה מיצירותיו עזר להוציא לאור לאחר מות המלחין.
כמות יצירותיו של פיזנדל נמוכה אבל איכותן גבוהה. כל יצירותיו ששרדו הן אינסטרומנטאליות ובהן 10 קונצ'רטי לכינור, 4 קונצ'רטי לתזמורת, 2 סונאטות לכינור, סינפוניה וטריו.
על אף מיעוט יצירותיו של פיזנדל עצמו, השפעתו על המוזיקה הייתה רבה. מלחינים כמו תומאזו אלבינוני, אנטוניו ויוואלדי וגיאורג פיליפ טלמן הקדישו לו כולם קונצ'רטי לכינור.
פיזנדל היה הכנר הגרמני הראשון במעלה בזמנו והיה אחראי במישרין או בעקיפין ליצירת כמות ניכרת של מוזיקה בת-קיימא.
רכס וינסטון צ'רצ'יל

לקריאה נוספת

Jane G. Ferrigno, Glaciers of North America, U.S. Geological Survey Professional Paper, p. 260
סלאם פיאד

קריירה מוקדמת

פיאד נולד בכפר דיר אל-ע'וסון, השוכן בסמוך לטולכרם. בשנת 1975 סיים לימודי תואר ראשון במדעים באוניברסיטה האמריקנית בביירות. בשנת 1980 סיים לימודי תואר שני בכלכלה באוניברסיטת סנט אדוארד בטקסס. בשנים 1983–1986 עסק בהוראה במוסדות אקדמיים בירדן ובטקסס. בשנת 1986 קיבל תואר ד"ר לכלכלה מאוניברסיטת טקסס שבאוסטין. בשנים 1987–1995 עבד בקרן המטבע הבינלאומית. לאחר מכן מונה לנציג קרן המטבע הבינלאומית ברשות הפלסטינית ועבר להתגורר בשטחה. בשנת 2001 עזב את משרתו בקרן המטבע ומונה למנהל אזורי בבנק הערבי.

קריירה פוליטית

ב-2001 מונה לשר האוצר ברשות הפלסטינית. בתפקיד זה החליף את מוחמד רשיד, שהיה איש הכספים של אש"ף, יאסר ערפאת והרשות הפלסטינית במשך שנים רבות. לאחר פרישתו מתפקיד שר האוצר הנהיג פיאד תנועה שהקים בשם הדרך השלישית בבחירות 2006. המפלגה זכתה בשני מושבים במועצה המחוקקת ומיוצגת על ידי פיאד וחנאן עשראווי. פיאד נתפס כפרו-מערבי, והיו שחזו כי הוא ייבחר לראשות הממשלה הפלסטינית הן על ידי פת"ח והן על ידי חמאס. פיאד מצדו הציב מספר תנאים, ובהם שתנועת חמאס תכיר בישראל, אך חמאס סירב לתנאי זה ואסמאעיל הניה נבחר לראשות הממשלה. לאחר החתימה על הסכם מכה מונה פיאד ב-18 במרץ 2007 לקדנציה נוספת כשר אוצר, הפעם בממשלת האחדות.

ראש ממשלת הרשות הפלסטינית

ב-15 ביוני 2007, לאחר השתלטות חמאס על רצועת עזה וקריסת ממשלת האחדות, מינה הנשיא מחמוד עבאס את פיאד לראש ממשלת חירום. מהממשלה הקודמות רק הוא עצמו וחולוד דעיבס המשיכו להיות חברים בממשלה החדשה. ארגון חמאס סירב להכיר בפירוק ממשלת האחדות וטען כי ראש הממשלה הוא עדיין אסמאעיל הניה. העולם המערבי הכיר בממשלה החדשה והיא נחשבת לממשלה המצליחה ביותר שהוקמה אי פעם ברשות הפלסטינית, במיוחד לאור הישגיו של פיאד בביסוס עקרונות השקיפות והמינהל התקין.
החמאס טען שהמינוי אינו חוקי, כיוון שלפי החוק הפלסטיני, נשיא הרשות רשאי לפטר ראש ממשלה מכהן, אך אינו יכול למנות לו מחליף ללא אישור המועצה המחוקקת הפלסטינית. עד למינוי ראש ממשלה חדש, ראש הממשלה היוצא עומד בראש ממשלת ממשלת מעבר. מינויו של פיאד מעולם לא אושר על ידי המועצה המחוקקת הפלסטינית. לכן אסמאעיל הניה, ראש ממשלת החמאס, ממשיך לתפקד בעזה ונחשב על ידי פלסטינים רבים לראש ממשלה חוקי של ממשלת מעבר ואילו תפקודו של פיאד נחשב לבלתי חוקי.
ב-7 במרץ 2009 הוא התפטר מתפקידו כראש הממשלה הפלסטיני, אך חזר בו מהתפטרותו זו.
ב-25 באוגוסט 2009 יצא פיאד עם תוכנית להקמת תשתיות המדינה הפלסטינית, עבור הממשלה ה-13 של הרשות הפלסטינית, בשם "פלסטין - סיום הכיבוש, הקמת מדינה", המפרטת תוכנית עבודה לשנתיים לבניית התשתיות והמוסדות של המדינה בדרך, הכוללת גם משרדי ממשלה, בורסה, נמל תעופה בגדה המערבית, פיתוח התשתיות, הפרדת רשויות, כלכלה חופשית וכדומה, במטרה להקים מדינה פלסטינית דה פאקטו בזמן זה, מתוך הנחה כי שיחות השלום מקרטעות ולא מובילות לשום מקום.
ב-11 באפריל 2013 הגיש שוב את התפטרותו, וזו התקבלה. ב-6 ביוני 2013 סיים פיאד את כהונתו כראש ממשלה.
בפברואר 2017 סיכלה ארצות הברית את מינויו של פיאד לראש משלחת האו"ם בלוב.
האן-סור-לס

האן-סור-לס (בצרפתית: Han-sur-Lesse; בוולונית: Han-so-Lesse) הוא כפר השייך מוניציפלית לעיר רושפור, פרובינציית נאמור, מחוז ולוניה, בלגיה. הוא ידוע בזכות מערת נטיפים הנמצאת בגבעה הסמוכה אליו ונהר לס החוצה אותו.

מערת האן-סור-לס

המערה (בצרפתית: Grottes de Han-sur-Lesse) היא אתר תיירותי אטרקטיבי בבלגיה שחולפים בו מעל חצי מיליון תיירים בשנה. מערת הנטיפים נוצרה כתוצאה מחלחול המים של נהר לס הסמוך בסלע, לעומק של קילומטר לערך בתוך הגבעה. הטמפרטורה במערה כ-13 מעלות, והיא מאופיינת ברמת לחות גבוהה. הכניסה למערה מוגבלת, ואפשרית רק באמצעות רכבת היוצאת מהכפר הנמצא במרחק של כ-2 ק"מ ממנה. ההליכה במערה נמשכת שעה עד שעה וחצי, לאורך של כ-2 ק"מ, בליווי הסבר מודרך ומופע אור-קולי.
טרול (סרט)

תקציר העלילה

בתחילת הסרט מגיעים בני משפחת פוטר (Potter) לדירתם החדשה בסן פרנסיסקו. בעת פריקת האריזות מותקפת הבת הצעירה וונדי על ידי יצור קטן - שהיה בעבר מכשף אולם הפך לטרול. הטרול משתמש בטבעת בדולח ירוקה כדי לקחת על עצמו את המראה של וונדי. בני המשפחה מתחילים לשים לב להתנהגות המוזרה של וונדי (הצועקת, נושכת, וזורקת אנשים מצד לצד של החדר) אולם חושבים שהדבר נובע מלחץ בשל מעבר הדירה. היחיד ששם לב שמשהו לא בסדר הוא אחיה של וונדי, הארי פוטר הבן (Harry Potter Jr.‎) (המגולם על ידי נואה האת'ווי).
הארי מתיידד עם אישה זקנה הגרה בבניין, יוניס סנט קלייר (המגולמת על ידי ג'ון לוקהארט), המגלה לו שהיא מכשפה. הארי מבקש כי היא תלמד אותו קסמים, אולם היא אומרת שאין זמן לכך, ומספרת לו כי בעבר היא הייתה מאוהבת במכשף בשם טורוק, וכי בעבר העולם חולק בין פיות (ובהם גם טרולים) לבין בני האדם. טורוק שינה את האיזון בין העולמות והחלה מלחמה בין בני האדם לפיות. כעונש על מעשיו טורוק הפך לטרול, ותפקידה של יוניס הוא לעמוד על המשמר מפניו. 
יוניס מספרת להארי כי הטרול התחיל במלחמה והוא הופך את בני האדם ליצורים כגון גובלינים, נימפות, בני לילית בהתאם לאישיותם, והופך את דירותיהם לחדרים בעולם הפיות. כאשר כל הדירות בבניין יומרו, יתפרץ עולם הפיות לתוך עולם בני האדם.
יוניס מספרת להארי כי הוא יכול להביס את טורוק רק אם ינעץ מטה קסמים בלב עולמו של טורוק - שם יהיה יצור קסום וחזק.
הארי ויוניס יוצאים לעצור את טורוק, אולם טורוק מביס את יוניס והופך אותה לגזע עץ. הארי מוצא את אחותו בתוך ארון זכוכית, בלבוש שלגיה, כאשר עטלף ענק תוקף את הארי וגורם לו לאבד את מטה הקסמים. כאשר העטלף תוקף את וונדי, טורוק מציל אותה, והורג את העטלף ובכך משמיד את עולם הפיות שיצר, והארי ומשפחתו נמלטים מהבית.

דמיון הסרט לסדרת ספרי "הארי פוטר"

לאחר יצאת סדרת ספרי "הארי פוטר" בשנת 1997 הואשמה ג'יי קיי רולינג בהעתקת אלמנטים מהסרט אל ספריה, ובייחוד את שם גיבור הסדרה מגיבור הסרט. רולינג הכחישה, אולם ציינה כי ייתכן וראתה את הסרט בעבר.
World Community Grid

World Community Grid (או בראשי תיבות WCG) הוא מיזם של חישוב מבוזר קהילתי, שיזמה חברת IBM על-מנת לקדם מחקרים שונים לטובת האנושות. הפרויקט משתמש במחשבים של המשתמשים הרשומים אליו על-מנת לבצע חישובים הנחוצים למחקר. בין המחקרים להם מסייע הפרויקט ניתן למצוא מחקרים העוסקים במציאת מרפא למחלות שונות כגון איידס, סרטן, קדחת דנגי, מלריה ועוד, מחקרים העוסקים במציאת דרכים להפקת אנרגיה ירוקה ולהדיפת ההתחממות הגלובלית ומחקרים נוספים. המיזם מאפשר לחוקרים שהמחקרים שלהם יכולים להיטיב עם כלל האנושות (כגון מציאת מרפא למחלות, איכות הסביבה, שיפור התזונה וכו') להגיש הצעות ולהשתמש במיזם על-מנת לערוך את המחקר שלהם.
במסגרת הפרויקט, משימות חישוב הנחוצות למחקר נשלחות דרך האינטרנט אל מאות אלפי אנשים ברחבי העולם שהסכימו להתקין במחשב שלהם תוכנה מיוחדת המבצעת את החישובים. השימוש במחשבי המשתמשים נעשה ברקע, ללא הפרעה למשתמש, על ידי ניצול משאבים אשר אינם בשימוש בלבד. הפרויקט הוקם ב-16 בנובמבר 2004, ונכון לספטמבר 2019 רשומים בו כ- 764,064  משתמשים ממדינות רבות בעולם. הפרויקט מותקן על גבי כ - 5,157,630 מחשבים ברחבי העולם. 
התוכנה בה משתמש הפרויקט פותחה על ידי אוניברסיטת קליפורניה בברקלי והיא נקראת Berkeley Open Infrastructure for Network Computing) BOINC). תוכנה זו משמשת פרויקטים נוספים של חישוב מבוזר קהילתי, בהם הפרויקט SETI@home, שלשמו פותחה.
עין עבדת

עין עבדת הוא מעיין בהר הנגב, הנובע בנחל צין.

תיאור

עין עבדת הוא מעין הנובע כשלושה ק"מ מערבה למדרשת שדה בוקר וכארבעה ק"מ מחורבת עבדת. דרך יורדת ממדרשת שדה בוקר לעין עבדת. הנחל יוצר קניון צר ועמוק בסלע הקירטון הרך והלבן. מי המעיין יוצרים בדרכם פלג, מפל בגובה 15 מטר ובריכות . המפל נשפך לבריכה שעומקה שמונה מטר. בגדות הפלג ישנה צמחייה המושכת בעלי חיים ביניהם יעלים. המקום הוא גן לאומי וניתן לבקר בו בשעות מוגדרות ומוגבלות (כדי להמעיט את הפגיעה סביב מקור המים היחיד של בעלי החיים באזור). בנחל צומחת חורשה של צפצפת הפרת, עץ הצומח בנאות מדבר ומתאפיין במגוון רחב של צורות עלים. 
קניון עין עבדת בנחל צין מתחיל במקום בו הנחל עוזב את רמת עבדת ומתחבר בין הרמה ורכס חתירה. קניון עין עבדת הוא קניון טבעי בסלע הגיר הלבן ובו אבני צור שחורות וחומות. בקניון עין עבדת נובעים שלושה מעיינות: עין מעריף, עין עבדת ועין מור. עין עבדת הוא מעיין שכבה. מי הגשמים זורמים מתחת לאדמה על שכבה אטומה עד שהם מגיעים לפתח יציאה באזור הקניון. ליד עין מור צומחת אלה אטלנטית גדולה שגילה מוערך ב-250 שנים. המצאות האלה האטלנטית מרמזת על אפשרות שהאזור היה גשום יותר בעבר.
שביל המטיילים באתר עובר ליד מערות נזירים שהתגוררו והתבודדו במקום בתקופה הביזנטית. במערות ישנם חדרים וגומחות ששימשו כארונות. הנזירים גם חצבו את גרמי המדרגות כדי להקל את הגישה שלהם למים. מעל עין מעריף סמוך לראש השביל העולה מעין עבדת נמצאים שרידים של מגדל מרובע אף הוא מהתקופה הביזנטית אשר שימש את הנזירים לתצפית ושמירה על החלקות החקלאיות שלהם. בראש הקניון מרפסת תצפית המשקיפה על מפל עין מעריף אשר גובהו כ-60 מטר מעל עין עבדת וסביבו צמחייה צפופה.